S-277/2016

Mál þetta, sem dómtekið var 16. janúar 2017, er höfðað með ákæru Lögreglustjórans á Norðurlandi eystra, útgefinni 20. desember 2016, á hendur J-kvk-þgf H-kvk-þgf G-kvk-þgf, kt. 290492-2629, Lönguhlíð 12, Akureyri;

„Fyrir þjófnað með því að hafa, mánudagskvöldið 28. desember 2015, stolið lyfjum, þar á meðal 60 stk. Tafil Retard 1 mg og öðrum lyfjum, tösku með snyrtivörum og Ipad-spjaldtölvu úr ferðatösku [A], en ákærða hafði fengið far með [A] frá Akureyri til Reykjavíkur.

Telst þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.“

Undir rekstri málsins féll ákæruvaldið frá þeim liðum ákæru er snúa að þjófnaði á öðrum lyfjum en Tafil Retard 1 mg og tösku með snyrtivörum. Þeir hlutar ákæru er snúa að áðurnefndum Tafil Retard töflum og Ipad-spjaldtölvu standa.

Ákærða krefst vægustu refsingar sem lög leyfa.

I.

Fyrir dómi viðurkenndi ákærða brot sín skýlaust og féllst ákæruvaldið á að með málið verði farið sem játningarmál skv. 1. mgr. 164. gr. laga nr. 88, 2008 um meðferð sakamála.

Með játningu ákærðu, sem ekki telst ástæða til að efa, og á sér stoð í gögnum málsins, telst nægilega sannað að ákærða hefur gerst sek um þá háttsemi sem í ákæru greinir að því er varðar þjófnaðarbrot á spjaldtölvunni og lyfinu Tafil Retard 1 mg, og er hún rétt heimfærð til lagaákvæða í ákæru.

II.

Ákærða, sem var 23 ára þegar brotið var framið, hefur, samkvæmt sakavottorði, áður gerst brotleg við auðgunarbrotakafla almennra hegningarlaga nr. 19/1940. Þannig var hún með dómi 23. júlí 2015, dæmd til sex mánaða fangelsisvistar, skilorðsbundinnar til þriggja ára, fyrir gripdeild og fjárkúgun. Þá hlaut hún fyrr það ár 30 daga fangelsisdóm vegna ítrekaðs aksturs undir áhrifum fíkniefna, og þá vegna eldri sektargerða lögreglustjóra, en einnig hafði hún þá brotið gegn lögum um um ávana- og fíkniefni nr. 65, 1974.

Með broti því, sem ákært var fyrir í þessu máli, rauf ákærða skilorð er hún hlaut með fyrrnefndum dómi þann 23. júlí 2015. Ber því, samkvæmt 60. gr., sbr. 1. mgr. 77. gr. almennra hegningarlaga, að taka upp hinn skilorðsbundna dóm og dæma ákærðu refsingu í einu lagi fyrir öll brotin.

Við brotum gegn ákvæðum þeim, er hér koma til skoðunar, liggur fangelsisrefsing allt að sex árum. Við ákvörðun refsingar ber, auk framangreinds, að líta til þess að ákærða játaði brot sín skýlaust og hefur, að eigin sögn, lokið meðferð við áfengis- og vímuefnavanda, auk þess sem að hún stundi reglulega AA-fundi og hafi þannig reynt að bæta ráð sitt, sbr. að því leyti ákvæði 5. og 8. tl. 70. gr. fyrrnefndra hegningarlaga. Ekki teljast efni til að líta til vímuástands ákærðu á þeim tíma er brotið var framið henni til mildunar, sbr. 17. gr. hegningarlaga, en hins vegar ber að líta til þess að ákæruvaldið hefur ekki lagt fram nein gögn um ætlað verðmæti hinna stolnu muna.

Að framangreindu virtu þykir refsing ákærðu hæfilega ákveðin átta mánaða fangelsi. Eins og hér stendur á þykir fært að skilorðsbinda sex mánuði af refsingunni, og skal sá hluti niður falla að liðnum þremur árum frá birtingu dómsins að telja, haldi ákærða almennt skilorð 57. gr. hegningarlaganna. Jafnframt er frestun bundin því skilyrði að ákærða sæti á skilorðstímanum sérstakri umsjón og hlíti fyrirmælum umsjónarmanns, sbr. ákvæði 1. og 2. tl. 3. mgr. 57. gr. laga nr. 19. 1940. Skal Fangelsismálastofnun tilnefna þann aðila, sem hafa skal með hendi umsjónina.

Af rannsókn máls þessa hafði ákæruvaldið engan sakarkostnað og kemur hann því eigi til álita.

Ó-kk-nf Ó-kk-nf héraðsdómari kveður upp dóm þennan.

DÓMSORÐ:

Ákærða, J-kvk-nf H-kvk-nf G-kvk-nf, sæti fangelsi í átta mánuði, en fresta skal skilorðsbundið sex mánuðum af refsingunni og sá hluti niður falla að liðnum þremur árum frá birtingu dómsins að telja, haldi ákærða almennt skilorðs 57. gr. almennra hegningarlaga nr. 19, 1940, sbr. 4. gr. laga nr. 22, 1955. Þá er frestun jafnframt bundin því skilyrði að ákærða sæti á skilorðstímanum sérstakri umsjón, sbr. ákvæði 1. og 2. tl. 3. mgr. 57. gr. laga nr. 19. 1940. Skal Fangelsismálastofnun tilnefna þann aðila, sem hafa skal með hendi umsjónina.